CELEX: 52014PC0664
Language: lv
Date: 2014-10-29
Title: Priekšlikums PADOMES LĒMUMS par nostāju, kas Eiropas Savienībai jāieņem Pasaules Tirdzniecības organizācijas Vispārējā padomē par Seišelu Republikas iestāšanos PTO

|
			
		
		
		52014PC0664
		
			Priekšlikums PADOMES LĒMUMS par nostāju, kas Eiropas Savienībai jāieņem Pasaules Tirdzniecības organizācijas Vispārējā padomē par Seišelu Republikas iestāšanos PTO /* COM/2014/0664 final - 2014/0307 (NLE) */
			
				
		
		
			
			   	PASKAIDROJUMA RAKSTS
I. IEVADS
Pasaules Tirdzniecības organizācijas
(PTO) dalībvalstu un Seišelu vienošanās par Seišelu
iestāšanās nosacījumiem organizācijā ir nobeiguma
posmā. Tas panākts pēc 19 gadus ilgām sarunām,
kas sākās 1995. gadā, kad Seišelas iesniedza pieteikumu par
iestāšanos PTO. Seišelu pieteikums par iestāšanos tika
izskatīts, ņemot vērā vispārējās
divpusējās tirdzniecības attiecības ar Seišelām
ĀKK un ES partnerattiecību ietvaros un Seišelu apņemšanos
panākt tirdzniecības liberalizāciju visaptveroša ekonomisko
partnerattiecību nolīguma ietvaros. Saskaņā ar LESD
Seišelu iestāšanās nosacījumi jāapstiprina ar Padomes
lēmumu, pirms ES var oficiāli atbalstīt Seišelu iestāšanos
PTO.
Iestāšanās nosacījumu
kopsavilkums ir izklāstīts turpmāk dokumentā.
II. SEIŠELU IESTAŠĀNĀS PTO
NOSACĪJUMU KOPSAVILKUMS PA NOZARĒM
Saistību saraksts
Preces (vispārīgi)
Seišelu iestāšanās saistību
sarakstā vidējā galīgā saistošā likme (FBR)
ir 16,1 %.
Vidējā FBR
lauksaimniecības produktiem (26,8 %) ir augstāka nekā
rūpniecības precēm (10,5 %). 
Seišelas piemēros visas FBR no
pievienošanās dienas.
Minētie vidējie tarifu
līmeņi ir samērīgi, ņemot vērā Seišelu
ekonomikas mazo apjomu un neaizsargātību. ES iepriekšējā
praksē minētie tarifu līmeņi salīdzināma
izmēra ekonomikās ir pieņemti kā samērīgi.
Rūpniecības preces 
–              
Vidējā FBR produktiem, kas nav
lauksaimniecības produkti, ir 10,5 %.
–              
Augstākais vidējās likmes apjoms,
apmēram 25 %, ir zivsaimniecībā, mēbeļu un apavu
ražošanas nozarē.
–              
Seišelas piekrita beznodokļu režīma ieviešanai
attiecībā uz farmaceitiskajiem produktiem, medicīnas
iekārtām un informācijas tehnoloģiju (IT) produktiem,
nosakot šiem produktiem galīgo saistošo likmi 0 %.
–              
Tarifu augstākā likme ir atjaunotām
riepām un lietotam apģērbam (200 %). 
Lauksaimniecības preces 
–              
Vidējā FBR lauksaimniecības
produktiem ir 26,8 %.
–              
Tarifu augstākā likme
lauksaimniecībā ir alum un viskijam plastmasas pudelēs
(250 %) un tabakai (200 %).
Pakalpojumi 
Seišelas uzņemsies saistības
attiecībā uz pieeju tirgum un valsts režīmu daudzās pakalpojumu
nozarēs, tostarp profesionālo, datoru un citu
uzņēmējdarbības pakalpojumu, sakaru pakalpojumu,
būvniecības pakalpojumu, izplatīšanas pakalpojumu,
izglītības pakalpojumu, vides pakalpojumu, finanšu
(apdrošināšanas un banku) pakalpojumu, veselības un sociālo
pakalpojumu, tūrisma un transporta pakalpojumu (jūras transporta un
transporta palīgpakalpojumu) nozarēs.
Saistības
saskaņā ar protokolu
Iestāšanās
procesa pēdējā, daudzpusējā posmā PTO
dalībnieki kopīgi centās nodrošināt Seišelu
tirdzniecības tiesību aktu un iestāžu principiālu
atbilstību PTO noteikumiem un līgumiem, izklāstot tos
pievienošanās protokolā un darba grupas ziņojumā.
Ņemot vērā iepriekš minēto, Seišelas ir uzņēmušās
darba grupas ziņojumā ietvertās standarta saistības un
atteicās no pārejas periodiem, izņemot attiecībā uz
PTO nolīgumu par tehniskajiem šķēršļiem
tirdzniecībā, kas tiks pilnībā īstenots tikai no
2015. gada decembra. 
Šajā sakarā Seišelas cita
starpā apņēmās atcelt visus citus nodokļus un
maksājumus un pēc pievienošanās noteikt tos 0 %
apmērā, un pašreizējos importa aizliegumus, kas piemērojami
atsevišķiem ar SFS saistītiem produktiem (ādām,
kažokādām un palmu augiem), lietotiem transportlīdzekļiem,
kreisās puses satiksmes transportlīdzekļiem, automobiļu
korpusiem un kamuflāžas apģērbam, aizstāt ar atļauju
izsniegšanas sistēmu.
III. IETEIKUMS
Iesniedzot Padomei apstiprināšanai
Seišelu iestāšanās nosacījumus PTO, Komisija uzskata, ka šie
nosacījumi nodrošina līdzsvarotu un vērienīgu tirgus
atvēršanas saistību kopumu, kas sniegs ievērojamus ieguvumus gan
Seišelām, gan tās PTO tirdzniecības partneriem.
2014/0307 (NLE)
Priekšlikums
PADOMES LĒMUMS
par nostāju, kas Eiropas Savienībai
jāieņem Pasaules Tirdzniecības organizācijas
Vispārējā padomē par Seišelu Republikas iestāšanos PTO
EIROPAS SAVIENĪBAS PADOME,
ņemot vērā Līgumu par
Eiropas Savienības darbību un jo īpaši tā 91. pantu,
100. panta 2. punktu un 207. panta 4. punkta pirmo
daļu saistībā ar 218. panta 9. punktu,
ņemot vērā Eiropas Komisijas
priekšlikumu,
tā kā:
(1)       Seišelu Republikas
valdība 1995. gada 31. maijā iesniedza pieteikumu par
pievienošanos Marākešas Līgumam par Pasaules Tirdzniecības
organizācijas (PTO) izveidošanu saskaņā ar minētā
līguma XII pantu.
(2)       Lai panāktu vienošanos
par iestāšanās nosacījumiem, kas būtu pieņemami
Seišelu Republikai un visām PTO dalībvalstīm, 1995. gada
11. jūlijā tika izveidota Seišelu Republikas iestāšanās
darba grupa.
(3)       Komisija Savienības
vārdā risināja sarunas par Seišelu Republikas visaptverošu
tirgus atvēršanas saistību kopumu, kas atbilst Savienības
prasībām, ņemot vērā vispārējās
divpusējās tirdzniecības attiecības ar Seišelām
ĀKK un ES partnerattiecību ietvaros un Seišelu apņemšanos
panākt tirdzniecības liberalizāciju visaptveroša ekonomisko
partnerattiecību nolīguma ietvaros.
(4)       Šīs saistības tagad
ir iekļautas Seišelu Republikas iestāšanās PTO protokolā.
(5)       Paredzams, ka
iestāšanās PTO radīs pozitīvu un ilgstošu ieguldījumu
Seišelu Republikas ekonomisko reformu un ilgtspējīgas
attīstības procesā.
(6)       Tāpēc būtu
jāapstiprina iestāšanās protokols.
(7)       PTO izveidošanas līguma
XII pantā noteikts, ka iestāšanās nosacījumi ir
savstarpēji jāsaskaņo PTO un valstij, kas iestājas, un ka
PTO ministru konference apstiprina iestāšanās nosacījumus no PTO
puses. PTO izveidošanas līguma IV panta 2. punktā noteikts,
ka laikposmā starp ministru konferencēm tās funkcijas pilda
Vispārējā padome.
(8)       Tādēļ ir
nepieciešams noteikt Savienības nostāju par Seišelu Republikas
iestāšanos PTO, kura jāieņem PTO Vispārējā
padomē,
IR PIEŅĒMUSI ŠO LĒMUMU. 
1. pants
Nostāja, kas Eiropas Savienībai
jāieņem Pasaules Tirdzniecības organizācijas
Vispārējā padomē par Seišelu Republikas iestāšanos
PTO, ir atbalstīt iestāšanos.
2. pants
Šis lēmums
stājas spēkā tā pieņemšanas dienā.
Briselē,
                                                                       Padomes
vārdā —
                                                                       priekšsēdētājs